АҞӘА, мшаԥы 22-Sputnik. Наала Гәымԥҳа. XI Аԥсны афольклор-вокалтә ансамбльқәа рреспубликатә фестиваль "Раида" мҩаԥган Аԥснытәи аҳәынҭқарратә филармониаҿы.
Афестиваль рхы аладырхәит: Ақалақь Шәача Лазаревск аҳабла еиҿкаау жәлар ринструменталтә ансамбль "Насыԥ", Гәдоуҭа араион Џьырхәа ақыҭантәи абжьаратә школ аҵаҩцәа рыансамбль "Кьараз", Гәдоуҭа ашкол №1 "Раида", ақалақь Пицунда рансамбль "Абааҭа", Гәдоуҭа араион Хыԥсҭа ақыҭа ансамбль "Хыԥсҭа", ақалақь Тҟәарчалтәи афольклортә ансамбль "Тҟәарчал", Гәдоуҭатәи афольклортә ансамбль "Ахьышьҭра", Гәдоуҭатәи афольклортә ансамбль "Гәдоуҭа", Очамчыра араионтә ансамбль "Ерцахә", Гагратәи ансамбль "Кьараз".
Афестиваль аанартит ақалақь Шәача Лазаревск аҳабла еиҿкаау жәлар ринструменталтә ансамбль "Насыԥ".
Афестиваль анапхгаҩы, аиҿкааҩ Иван Кортуа ихьӡ зху Аԥсны Жәлар рырҿиара ацентр аиҳабы Нури Кәарҷиа афестиваль аҵакы дазааҭгыло иҳәеит аиԥш зеиԥшу акультуратә уснагӡатә ахықәкы амилаҭ культурақәа реибарбеиара ауп ҳәа.
"Афестиваль 11 шықәса раԥхьа еиҿкаан аҿар афольклор радыԥхьаларази абзиабара дыркрази. Сынтәа иҿыцны иалалеит х-коллективк аҿар рыла ишьақәгылоу, уи даара ҳаргәырӷьеит. Агәыӷра ҳамоуп шьҭа аринахыс аҿар злахәу аколлективқәа еиҿкаахоит ҳәа", - азгәеиҭеит иара.
Иҟан раԥхьаӡа асценахь ицәырҵуаз ашколхәыҷқәа, урҭ рзыҳәан ԥышәарак иаҩызан раԥхьаӡатәи рықәгылара. Абыргцәа ракәзар, урҭ рышәаҳәареи рыкәашареи уамашәа иубартә иҟан.
Азал аҟны итәан ансамбль иалоу артистцәа рҭаацәа, рҩызцәа, рықәлацәа. Ахра Анқәаб иԥа Гәдоуҭатәи афольклортә ансамбль "Гәдоуҭа" дасолиступ. Уи иажәақәа рыла, жәлар рдоуҳа ҳҳәынҭқарра ашьақәгыларазы иуасхыроуп, уи акырӡа аҵанакуеит.
"Аԥсуа жәлар ҳзыҳәаны ҳдоуҳа ҳҳәынҭқарра иауасхыруп, излаҿио жәлар рҟазара алоуп. Уи хылаԥшра зҭатәу, изыдгылаша, мҩақәҵара азылызхша аусқәа ируакуп. Угәы иаахәоит ас еиԥш ҭакԥхықәрала иазнеины ианеиҿыркаауа, насгьы уамыргәырӷьарц залшом ашколхәыҷқәа азҿлымҳара аарԥшны рхы ахьаладырхәуа. Анапхгаҩы Нури Ермеи-иԥа иџьабаа даара акраҵанакуеит, уи еиҿикаауа аус еснагь ахә ҳаракны иаҳшьоит", - иҳәоит Ахра Анқәаб.
Аконцерт аҽеиҩшымҭаз, еиҳа уртәыртәуан ақәгыларақәа. Еиҳараӡак аиҳабацәа рышәаҳәареи рыкәашареи удыршанхон. Џьырхәатәи ашкол адиректор Дифа Габниаԥҳа лажәақәа рыла, ас еиԥш иҟоу аусмҩаԥгатәқәа ажәлар ирбо ираҳауа лассы -лассы имҩаԥгалатәуп.
"Зқьышықәсала еиқәырханы иаагоу ҳфольклортә доуҳа амырӡра ауп изызку ас еиԥш иҟоу афестивальқәа реиҿкаара. Анапхгаҩы иџьабаа ахә шьо, иҭабуп даараӡа ҳәа иасҳәарц сҭахуп дыззаԥсо аус азыҳәаны. Хаҭала сара сызхагылоу Қьаамын Агрба ихьӡ зху Џьырхәатәи абжьаратә школ аҟны еиҿкаау ансамбль "Кьараз" абар шьҭа хәышықәсоуп афестиваль рхы аладырхуеишьҭеи", - лҳәоит лара.
Жәлар рфестиваль мҩаԥысит акоронавирустә инфекциа аҽацәыхьчаразы иалагалаз аԥкрақәа андырԥсыҽ ашьҭахь. Ахәаԥшцәеи, артистцәеи реиқәшәара гәырӷьаран.
"Сара есышықәса саҭаауеит ари афестиваль, еснагь удыршанхоит ансамбльқәа рықәгыларақәа, лымкаала иахьатәи ҳамҩахыҵра акыр ҳазыԥшын, аԥкырақәа рышьҭахь уи ныҳәак иаҳзаҩызахеит", - лҳәоит ахәаԥшҩы Милена Гәымԥҳа.
Афестиваль "Раида" раԥхьаӡа акәны имҩаԥысит 2010 шықәсазы. Усҟан иалахәыз очамчыратәи "Ерцахә", гәдоуҭатәи "Риҵа", гагратәи "Кьараз" ракәын.
Аконцерт алахәылацәа иранаршьеит "Аԥсны афольклортә ҭынха аиқәырхаразы" адипломқәеи аҳамҭақәеи.
АҞӘА, лаҵара 15 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 176-ҩык атестқәа рзыҟаҵан, урҭ рахьтә 22-ҩык рцәа акоронавирус шалаз аадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Гәдоуҭатәи ахәышәтәырҭаҿы лаҵара 14 рзы лыԥсҭазаара далҵит 1939 шықәса рзы ииз акоронавирус злаз апациентка.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 51-ҩык, урҭ рахьтә 41-ҩык акоронавирус адиагноз рзышьақәыргылоуп, рҭагылазаашьа бааԥсуп 28-ҩык, ибжьаратәуп - 12-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 31-ҩык апациентцәа, рҭагылазаашьа бааԥсуп хәҩык. Очамчыра ирхәышәтәуеит 16-ҩык, Гагратәи ахәышәтәырҭаҿы - 17-ҩык, Тҟәарчалтәи ахәышәтәырҭаҿы - ԥшьҩык апациентцәа.
Акоронавирус иазку ажәабжьқәа зегьы шәрыԥхьар ҟалоит абра>>
АҞӘА, лаҵара 15 – Sputnik. Аԥсны агәабзиарахьчара аминистр Едуард Быҭәба Гәдоуҭатәи араионтә хәышәтәырҭа хада даҭааит ахәаша лаҵара 14 рзы ҳәа аҳәоит Аԥсуа телехәаԥшра адырраҭара.
Иара игәеиҭеит ахәышәтәырҭа ашҭаҿы игылоу акоронавирус азы анализқәа ахьрыдыркыло аҭыԥ, адкыларҭа, апалатақәа. Ахәышәтәырҭа аусзуҩцәа аминистр изеиҭарҳәеит акоронавирустә инфекциа злоу апациентцәа, убарҭ рхыԥхьаӡараҿы COVID-19 адиагноз ззықәыргылоу зцәазтәым аҳәсагьы, рыхәышәтәра шеиҿкаау.
Быҭәба иара убас игәеиҭеит аҵәыҵәри анашьҭразы еиқәыршәоу астанциа, уантәи ауп аковид-госпиталь апалатақәа рахь аҵәыҵәри зланеиуа. Игәеиҭеит аҳауеиҭарсра асистема шыҟам, уи азҵаара шыӡбатәугьы азгәеиҭеит.
Иҷыдоу ахыхьчага маҭәа ишәҵаны аминистр "азона ҟаԥшь" ахь днеит, хаҭала апациентцәа рҭагылазаашьа ибарц, драцәажәарц азы. Иара дразҵаауан иаҭаху зегьы рымоу ирымаму, иаарласны ргәабзиара шьақәгыларц рзеиӷьеишьеит.
"Анцәа иҳәааит иаарласны шәгәы бзиахо, уи ауп зегь реиҳа ихадоу. Шәҭаацәа рахь ԥшӡала шәхынҳәааит. Ҳара, ҳколлегацәа, аҳақьымцәа, ҳашәзыӡырҩлоит, ишәҭаху аҿы ҳшәывагылоит", - иҳәеит аминистр.
Аԥсуа телехәаԥшра анҵамҭаҿы иара убас иарбоуп Едуард Быҭәба амедицинатә усзуҩцәа рџьабаазы иҭабуп ҳәа шреиҳәаз, агоспитальгьы лассы-лассы даҭаалоит ҳәа ажәа шриҭаз, аҳақьымцәеи ахәышәтәырҭа анапхгареи иареи аусутә еиԥыларақәа мҩаԥаагалоит ҳәа шиҳәаз.
Гәдоуҭатәи араионтә хәышәтәырҭа аҳақьым хада Ҳаџьараҭ Шамба лаҵара 14 рзы иҟаиҵаз адыррала, аковид-госпиталь аҿы ишьҭоуп акоронавирустә инфекциа злоу апациентцәа 38-ҩык, урҭ рахьтә 16-ҩык рҭагылазаашьа бааԥсуп. Иара убас ара ареабилитациа иахысуеит COVID-19 иаиааихьоу 11-ҩык апациентцәа.
Аԥсуа телехәаԥшра аматериал аҿы иара убас иазгәаҭоуп агәабзиарахьчара аминистр атәыла амедусҳәарҭақәа зегьы дырҭааны рҭагылазаашьа гәеиҭарц игәы ишҭоу.